પાઠ 24
અનંતજીવનનો માર્ગ
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 5: ઈશ્વર માટે કસોટીમાં
	હેતુ
	બાળકોને ઈસુએ જે બે માર્ગો વિશે વાત કરી તેના વિશે વિચારતા કરવા.

	શાસ્ત્રવાંચન
	ગીતશાસ્ત્ર 1; માથ્થી 7:13-14; યોહાન 14:6

	મુખપાઠ કલમ
	દસ આજ્ઞાઓ.
કોઈ નવી કલમો નથી. બાળકોએ શીખેલા ભાગનું પુનરાવર્તન કરો.



પાઠની રજૂઆત
શરૂઆત
અનાજ ઝાટકવા વિશે વાત કરો. જો તમે સૂપડું વર્ગમાં લાવી શકો અને બાળકોને પૂછો કે તે શેના માટે વપરાય છે તો સરસ રહેશે. જ્યારે અનાજને ફોતરાંથી, એટલે કે દાણાની આસપાસની ખરબચડી છાલથી, અલગ કરવામાં આવે ત્યારે અનાજ રાખવા માટે આનો ઉપયોગ થાય છે. અનાજ આપણે ખોરાક માટે વાપરી શકીએ, પણ ફોતરાં નકામાં છે. આપણે તેને પવનમાં ઉડાડી દઈએ છીએ.
પાઠના મુખ્ય મુદ્દાઓ
	1.રાજા દાઉદે એક ગીત લખ્યું જેમાં તેણે બે પ્રકારના લોકોનું વર્ણન કર્યું. આ ગીત કહે છે કે ઈશ્વરને અનુસરનારા લોકો ફળદાયી વૃક્ષો જેવા છે, જ્યારે જેઓ અનુસરતા નથી તેઓ ફોતરાં જેવા નકામા છે (ગી. 1:3-4). બાળકોએ આ ગીત પુસ્તક 4, ઈશ્વરના સેવકો, માં યાદ કરવાના ભાગ તરીકે શીખ્યું હતું.
	2.ઈસુએ કહ્યું કે જીવન એક ચોક્કસ દરવાજામાંથી પ્રવેશવા જેવું છે જે એક ચોક્કસ માર્ગ તરફ લઈ જાય છે. પહોળો દરવાજો પહોળા માર્ગ તરફ લઈ જાય છે જે ખૂબ આકર્ષક લાગે છે, પણ તે તમને ઈશ્વર અને તેમની આજ્ઞાઓથી દૂર લઈ જશે. આ ઈશ્વરહીનતાનો માર્ગ છે અને તે મરણ અને વિનાશ તરફ દોરે છે. દુઃખની વાત છે કે ઘણા લોકો તે પહોળો દરવાજો પસંદ કરે છે (માથ્થી 7:13).
	3.ઈસુ આપણને તાકીદથી તેમના માર્ગે ચાલવાનું આમંત્રણ આપે છે. આ નાના દરવાજામાંથી સાંકડા અને વધુ કઠિન માર્ગ પર પ્રવેશવા જેવું છે, જેના પર ઓછા લોકો હોય છે. જોકે, જીવનનો માર્ગ ગમે તેટલો કઠિન હોય, આપણા સ્વર્ગીય પિતાના ઘર તરફ લઈ જતા માર્ગ પર ઈસુ હંમેશાં આપણી બાજુમાં હોય છે. આ અનંતજીવનનો માર્ગ છે, જે આપણે પોતાને ઈસુને સોંપીએ ત્યારે શરૂ થાય છે. ચિત્ર 24 બતાવો. અહીં ઈસુ તેમનો સાંકડો માર્ગ બતાવી રહ્યા છે. જીવનમાં અનુસરવા માટે આ સૌથી સારો માર્ગ છે (માથ્થી 7:13-14; યોહાન 14:6).
	4.આ પાઠમાળાના જુદા જુદા લોકોની વાર્તાઓનો ઉપયોગ કરીને બતાવો કે તેમણે સાંકડા માર્ગ પર ઈશ્વરનો માર્ગ પસંદ કર્યો કે પહોળા માર્ગ પર ઈશ્વરહીન માર્ગ.
ઉદાહરણો: પાઠ 11 અને 12: એસ્તેરના કાકા મોર્દખાયે ઈશ્વરનો માર્ગ પસંદ કર્યો. વડા પ્રધાન હામાને દુષ્ટ માર્ગ પસંદ કર્યો.
પાઠ 9: નિનવેહના લોકો ઈશ્વરહીન માર્ગથી ફરીને ઈશ્વરના માર્ગે વળ્યા.
પાઠ 17 અને 18: દાનિયેલે ઈશ્વરનો માર્ગ પસંદ કર્યો, જે તે સંજોગોમાં ખૂબ કઠિન માર્ગ હતો. દાનિયેલ વિરુદ્ધ કાવતરું કરનારા દુષ્ટ લોકોએ ઈશ્વરહીન માર્ગ પસંદ કર્યો.
વાર્તા પ્રત્યે આપણો પ્રતિભાવ
હું ઇચ્છું છું કે તમારામાંનો દરેક જણ ખૂબ કાળજીપૂર્વક વિચારે કે તમે કયા માર્ગે ચાલી રહ્યા છો. શું તમે ઈસુ સાથે ચાલી રહ્યા છો?
જો તમારામાંથી કોઈને આ વિશે વધુ જાણવું હોય, તો તમે હંમેશાં મારી સાથે, બીજા શિક્ષક સાથે અથવા પાદરી સાથે વાત કરવા આવી શકો છો. બાળકોને રાજી કરવાનું ગમે છે, તેથી જો તમે જેઓ ઈસુને અનુસરવા ઇચ્છે છે તેમને હાથ ઊંચા કરવા અથવા ઊભા થવા કહેશો, તો ઘણા એવા કરશે જેઓ ખરેખર તે અર્થમાં નહિ કરતા હોય. જેને પવિત્ર આત્મા બોલાવે છે તેને તે પોતે જ તમારી પાસે જાતે આવવા પ્રેરશે.
મુખપાઠ કલમો મનમાં ઠસાવો
બધાં બાળકો બધી આજ્ઞાઓ બોલે તેના બદલે, વર્ગને બે કે વધુ જૂથોમાં વહેંચો અને દરેક જૂથને વારાફરતી એક આજ્ઞા બોલવા દો. એક બાળકને એકલા બોલવા ન દેવું સારું છે, કારણ કે બીજાઓ કંટાળી જશે.
ચિત્ર 24 વિશે નોંધ: બાઇબલ આપણને નરક વિશે વધુ કહેતું નથી. જે આપણે ચોક્કસ જાણીએ છીએ તે એ છે કે તે પ્રકાશ અને પ્રેમના સ્રોત ઈશ્વરથી સંપૂર્ણ અને અનંત અલગતાનું સ્થળ છે. તેથી તે ભયંકર હશે. આને ચિત્રોમાં બતાવવું મુશ્કેલ છે. આ ચિત્ર આપણને એ બતાવવા માગે છે કે આપણને રચનાર અને આપણને પ્રેમ કરનાર ઈશ્વરથી અલગ થવા કરતાં વધુ ખરાબ કંઈ નથી.
પાઠ 24 – અનંતજીવનનો માર્ગ	પાનું 




